
Til:

Universitetsstyret


Møtedato:

17. juni  2004.

Arkivref.:

200403355-1/SAE/011

Prolongering av dekaner, fakultetsstyrer mv.

Bakgrunn

Fredag 4. juni la Regjeringen fram forslag til ny lov om universiteter og høgskoler. Se eget notat om lovforslaget (Ot.prp. nr. 79 (2003-2004)). Det vil være å anta at ny lov vil kunne tre i kraft fra høstsemesteret 2005.

Universitetsstyrets funksjonstid er fram til 31. juli 2005.  Dekaner, prodekaner, rektor NFH og prorektor NFH, samt noen valgte instituttledere har funksjonstid fram til 31.12.2004. Når det gjelder funksjonstiden for fakultetsstyrer og instituttstyrer, er det enkelte styrer som har funksjonstid fram til 31.12.2004, mens andre har en avvikende funksjonsperiode.

Universitetsdirektørens vurderinger

En ny lov vil medføre endringer for Universitetets styre og ledelse. Det vil fortsatt være opp til styret å bestemme den interne organiseringen på alle nivå (forslagets § 9-2 (4)). Når det foreslås enhetlig ledelse på institusjonsnivå, er det naturlig at man i den sammenheng også gjennomgår Universitetets øvrige styring og ledelse samt organisering. Det kan tenkes flere alternativer med hensyn til ledelse av fakultetene. Man kan ha en todelt ledelse med valgte dekaner som i dag eller velge å ha enhetlig ledelse på fakultetene. Man kan velge om ledere skal velges, tilsettes på åremål eller tilsettes fast. Det kan videre tenkes flere alternativer for den interne organiseringen. 

Å starte med nye valg av dekaner, prodekaner, styrer m.v. for en ny valgperiode fra årsskiftet, vurderes som lite hensiktsmessig i en fase der man kan påregne ikke ubetydelige endringer i hvorledes universitetene skal ledes og organiseres. Det vil også være vanskelig å motivere nye kandidater når det kan bli gjort endringer så snart en ny lov er vedtatt.

Dekaner, prodekaner, rektor NFH, prorektor NFH, instituttledere samt styremedlemmer i fakultets- og instituttstyrer bør prolongeres fram til 31.07.2005. Universitetsdirektøren forventer at vi i god tid før dette tidspunkt har avklart vesentlige forhold knyttet til styrings- og ledelsesstrukturen. Det kan være forhold som tilsier at prolongering ikke kan/bør skje. Universitetsledelsen bør derfor gis fullmakt til å gjøre unntak ut fra individuelle hensyn.

Universitetsdirektøren vil også foreslå at universitetsledelsen gis fullmakt til å foreta prolongeringer for kortere perioder for enheter under styret der dette anses hensiktsmessig. 

Forslag til vedtak:
1. Funksjonstiden til dekaner, prodekaner, rektor NFH, prorektor NFH, instituttledere og styremedlemmer i fakultets- og instituttstyrer prolongeres fram til 31.07.2005. Universitetsledelsen gis fullmakt til å gjøre vedtak som avviker fra dette der det vurderes som nødvendig ut fra individuelle hensyn.

2. Universitetsledelsen gis fullmakt til å kunne prolongere styrene ved enhetene under styret.

Tromsø, 14.06.2004

